שרי צוריאל

ביוגרפיה

צוריאל נולדה בכפר יהושע שבעמק יזרעאל. את גילאי 3–5 בילתה בבולטימור מרילנד בארצות הברית שם היו הוריה בשליחות תנועת הבונים. ב-1964 כשהייתה בת 12 עברה המשפחה לחיפה, שם למדה בתיכון עירוני ה'. ב-1969–1968 שוב נשלחו הוריה בשליחות לקליבלנד אוהיו שם סיימה את לימודי התיכון.
את שירותה בצה"ל עשתה בלהקת פיקוד צפון.
בסיום השירות הצבאי למדה ספרות כללית ותיאטרון באוניברסיטת תל אביב. וכן תיאטרון וספרות במונטקלר סטייט יוניברסיטי ומשחק ב-HB STUDIO בניו יורק.

בתיאטרון

בשנת 1976 קיבלה את תפקידה הראשון בתיאטרון באר-שבע בהצגה "מלכת שבא". החל משנה זו שיחקה בכל התיאטראות בארץ עד שנת 2001. בין ההצגות בהן השתתפה: בתיאטרון חיפה : "סיפורו של סוס" ו"חיפה חיפה"; בתיאטרון בית ליסין : "בין הצילצולים", "פן", "יצרים", "הזוג המוזר" ו"אדיוט לארוחה"; בתיאטרון החאן : "רופא בעל כרחו" ו"צד בצד - שירי סונדהיים"; בתיאטרון הבימה : "חלון בלהות" ו"פצפונת ואנטון"; בתיאטרון הקאמרי, תעלולי סקפן בפארק" ובתיאטרון אורנה פורת שיחקה בהצגות "עושה הנפלאות" ו"מעלה קרחות". ב-1998 הייתה מועמדת לפרס התיאטרון כשחקנית המשנה הטובה על הופעתה בהצגה "מלכת היופי של לינאן" בתיאטרון העירוני באר שבע לצד אורנה פורת. כמו כן שיחקה במחזות הזמר "אחים בדם" ו"המגילה".
אחרי 15 שנה היא חזרה לככב בתיאטרון בהצגה מצחיקונת בתיאטרון הקאמרי.

בטלוויזיה ובקולנוע

ב-1978 הופיעה בתפקיד שולה, קצינת הלהקה, בסרט "הלהקה" של אבי נשר. מאוחר יותר השתתפה בסרט "הפחדנים", גם הוא בבימויו של אבי נשר.
בין השנים 1983–1984 השתתפה בהנחיית תוכנית הילדים "שלוש ארבע חמש וחצי" בערוץ הראשון לצד ישראל גוריון.
בשנים 1983–1987 גילמה את קיפי בן קיפוד בתוכנית הילדים "רחוב סומסום" בטלוויזיה החינוכית.
ב-1985 יצא לאקרנים סרטו של עודד קוטלר "רומן בהמשכים" בו הופיעה בתפקיד ליביה, לצד חיים טופול.
ב-1984 השתתפה בתוכנית "הדרן לרודנסקי" בערוץ הראשון.
ב-1985 השתתפה בתוכנית "הדרן לתל- אביב" בערוץ הראשון.
בתוכנית המרכזית למלאת 40 שנה למדינה השתתפה בתוכנית: "היה היו זמנים" בשירה ומשחק.
במלאת לטלוויזיה החינוכית 50 שנה הופיעה בתוכנית החגיגית לכבוד האירוע בבית הנשיא,
ובתוכנית חגיגית לכבוד תוכניות הערוץ הראשון בערוץ הראשון.
במלאת 50 שנה למדינה הופיעה בתוכנית 50 שנות האופנה הישראלית.
בין השנים 1989–1990 השתתפה, גם כן בתפקיד קיפי בן קיפוד
בסדרה: "שלום סומסום" הדוברת אנגלית ועברית, לה נלוו 11 קלטות וידאו לילדים, שצולמו בניו יורק ובישראל.
בסדרה זו הופיעה גם בתפקיד מנחה לצד יצחק פרלמן.
ב-1985–1987 הנחתה את התוכנית "להיט בראש" לצד משה מורד בערוץ הראשון.
ב-1991 השתתפה בקלטת הווידאו השישית של "שירים קטנים" לצד ג'וליאן שגרן ועירית ענבי.
ב-1993 שיחקה בתפקיד קטנטן בסרט ההוליוודי "מבוך הגיהנום" (Hellbound) לצד צ'אק נוריס.
בשנים 1994–1995 הנחתה צוריאל את תוכנית הלייף-סטייל השבועית קוקטייל" בערוץ הראשון.
לאורך השנים השתתפה בדיבוב של סדרות וסרטי אנימציה רבים, ביניהם "בארץ הקטקטים" (נאפו) ובסרט "מלך האריות" (שנזי, אחת משלושת הצבועים של סקאר).

שירה

בשנת 1979 הופיעה כזמרת ליווי יחידה בסיור ההופעות של צביקה פיק שנקרא "המראה".
בשנת 1984 השתתפה בפסטיבל שירי הילדים עם השיר "הכל על הקול" שכתבה ענת שרים והלחין אלדד שרים שהגיע למקום הרביעי.
ב-1985 השתתפה בשנית בפסטיבל שירי הילדים עם השיר "חברי הטייפ" שכתב דן אלמגור הלחין רוני וייס ועיבד ירון בכר שהגיע למקום השלישי.
ב-1986 הנחתה את הפסטיגל יחד עם גידי גוב, שולה חן ואברי גלעד והתמודדה עם השיר "מתוק" שזכה במקום החמישי.
בשנת 1986 זכתה, יחד עם מוטי גלעדי עם השיר "יבוא יום" במקום הראשון בתחרות הקדם-אירוויזיון. השניים ייצגו את ישראל באירוויזיון 1986, אשר נערכה בברגן, נורווגיה, שם הגיע השיר למקום ה-19 בתחרות.
באותה שנה הוציאה לרדיו סינגל בשם "שד" אותו כתב עלי מוהר והלחין ועיבד גרי אקשטיין.
בסוף 1986 ותחילת 1987 הנחתה את "פסטיבל שירי הילדים" מספר 17 לצד רבקה מיכאלי ומני פאר, והתמודדה עם השיר "אוהבת את בן" שכתב בן בר-שביט, והלחין ועיבד קובי אשרת.
בשנת 1988 הוציאה אלבום לילדים ב"הד ארצי" בשם "על הגובה" בהפקת דורית לנץ, הפקה מוזיקלית של אלון אולארצ'יק ועריכה של בן-בר-שביט.
באותה שנה השתתפה בפסטיגל עם השיר "אמא ממתינה" שכתב מיכה שטרית, הלחין ארקדי דוכין וועיבד רון דרויאן. השיר דורג במקום השמיני.
שרי השתתפה בכמה וכמה תוכניות "זהו זה!" בטלוויזיה החינוכית, בהם צולמו שירים מתקליט הילדים שלה וכן שיר ביידיש: "דה גולדנה פווה", מתוך ערב חידוש שירים ביידיש שנערך בהבימה.
שרי התארחה בשלוש תוכניות של "הופה היי" כשחקנית וזמרת בערוץ הראשון.
עיסוקים נוספים: בין השנים 1976–1979 השתתפה שרי כדוגמנית בתצוגות האופנה המרכזיות של שבוע האופנה בהילטון ת"א. בתצוגה הראשונה דיגמנה בתצוגה של "בגד עור" ואחר כך בעוד שלוש תצוגות של מכון היצוא. כמו כן ב-1979 הנחתה יחד עם זזי שביט את התצוגה של מכון היצוא באותה שנה,
והייתה דוגמנית הבית של חברה קטנה בשם: "רומי" בשבוע האופנה בהילטון.
צוריאל גרושה ואם לבן מנישואיה השניים לשחקן רפי תבור. מתגוררת בתל אביב.